Tesourie veroordeel Viceroy vir ‘roekelose verslag’ oor CapitecCapitec Bank (Argieffoto) Die Nasionale Tesourie het Donderdag gesê hy neem kennis van die “roekelose manier” waarop die Amerikaanse Viceroy oor Capitec Bank berig het en aandele verhandel het voor die verklaring uitgereik is. Die tesourie het gesê Viceroy kon drasties voordeel trek deur Capitec se aandeleprys te laat daal deur sy spekulatiewe verslag oor die bank te publiseer. “Viceroy het tot twee weke gelede anoniem sy sake bedryf en die roekelose manier waarop die verslag gepubliseer is, is duidelike bewys dat hy nie in openbare belang of in die belang van finansiële stabiliteit in Suid-Afrika optree nie,” het die tesourie gewaarsku. Volgens die tesourie is Viceroy se verslag nie ŉ rede om die bank onder kuratorskap te plaas nie. “Alhoewel die tesourie van toesighoudende reguleerders in Suid-Afrika verwag om alle relevante verslae in die publiek te oorweeg, en om op te tree waar enige risiko’s of oortredings identifiseer word, is die tesourie van mening dat die Viceroy-verslag geen basis bied om enige bank onder kuratorskap te plaas nie.” Die Nasionale Tesourie het benadruk dat hy tevrede is met die versekering van die Suid-Afrikaanse Reserwebank dat Capitec goed gekapitaliseer, likied en solvent is, en dat daar voldoen word aan alle toesighoudende vereistes.